דובר צה"ל מסר כי אתמול (שלישי) התקיים טקס הענקת עיטור המופת ללוחם ממערך המבצעים המיוחדים באגף המודיעין, וטקס הענקת צל"ש הרמטכ"ל לסיירת מטכ"ל וליחידות במערך המבצעים המיוחדים. הטקס נערך במעמד הרמטכ"ל גדי איזנקוט וראש אגף המודיעין היוצא אלוף הרצי הלוי.
עיטור המופת ניתן ללוחם בגין הישג מבצעי בולט ומשמעותי, ותרומה חשובה לביטחון מדינת ישראל. הלוחם הפגין בפעילות המבצעית אומץ לב, מקצועיות, נחישות, תושייה ודבקות במשימה. צל"ש הרמטכ"ל ניתן לסיירת מטכ"ל וליחידות המיוחדות על פעילות מבצעית במהלכה הפגינו אומץ לב, נחישות, תושייה ודבקות במטרה תוך סיכון חיים. במהלך הטקס הודגש כי תרומת המבצעים לאמ"ן, לצה"ל ולביטחון מדינת ישראל גדולה מאד.
הרמטכ"ל גדי איזנקוט אמר בטקס כי "המבצעים של היחידות לאורך השנים מאופיינים ביצירתיות ובאומץ שממנו עולות פעם אחר פעם היכולות המודיעיניות, המבצעיות, הטכנולוגיות והאנושיות, מה שמאפיין את כל המבצעים של היחידות לדורותיהן". הוא הוסיף כי "אני מצדיע ליחידות על הביצוע והתרומה לביטחון מדינת ישראל. אני מנצל את הטקס הקצר הזה להביע הערכה גדולה מאוד לראש אגף המודיעין, הרצי, שהתחלף אחרי שלוש וחצי שנים".